钦定古今图书集成/明伦汇编/官常典/第061卷 > 陈愍王宠
## 钦定古今图书集成/明伦汇编/官常典/第061卷 > 陈愍王宠

按《后汉书陈敬王传》：“永宁元年，立敬王子崇为陈王，
是为顷王。子孝王承，承子愍王宠。熹平二年，国相师
迁追奏前相魏愔与宠共祭天神，希幸非冀，罪至不
道。有司奏遣使者案验。时新诛勃海王悝，灵帝不忍
复加法，诏槛车传愔迁诣北寺诏狱，使中常侍王酺
与尚书令、侍御史杂考愔辞：与王共祭黄老君，求长
生福而已，无它冀幸。”酺等奏愔职在匡正，而所为不
端，迁诬告其王罔以不道，皆诛死。有诏赦宠不案。宠
善弩射，十发十中，中皆同处。中平中，黄巾贼起，郡县
皆弃城走。宠有彊弩数千张，出军都亭。国人素闻王
善射，不敢反叛，故陈独得完，百姓归之者众十馀万
人。及献帝初，义兵起，宠率众屯阳夏，自称辅汉大将
军。国相会稽骆俊，素有威恩。时天下饥荒，邻郡人多
就之，俊倾资赈赡，并得全活。后袁术求粮于陈而俊
拒绝之，术忿恚，遣客诈杀俊及宠，陈由是破败。是时，
诸国无复租禄，而数见虏夺，并日而食，转死沟壑者
甚众。夫人姬妾，多为丹阳兵乌桓所略云“按《册府元龟》，宠射其秘法，以天”覆地载，参连为奇。又
有“三微三小，三微为经，三小为纬，经纬相将，万胜之
方，然要在机牙。”